በናይጄሪያ የነዳጅ ጫኝ መኪና በእሳት ተያይዞ የዘጠኝ ሰዎችን ሕይወት ቀጠፈ
በናይጄሪያ ሌጎስ የነዳጅ ቦቴ በእሳት ተያይዞ ቢያንስ የዘጠኝ ሰዎች ሕይወት ማለፉን የሀገሪቱን ባለሥልጣናት አስታወቁ።
በመኪና ፍሰት በተጨናነቀ መንገድ ላይ ነዳጅ የጫነው መኪና ፍጥነቱን መቆጣጠር አቅቶት ተገልብጦ የጫነው ነዳጅ ከፈሰሰ በኋላ አምስት አውቶብሶችን ጨምሮ 50 መኪኖች በእሳት ተያይዘዋል።
መኪናው ፍሬን እንቢ ብሎት ቦቴው እንደተገለበጠ ተነግሯል።
በአፍሪካ ትልቋ ነዳጅ አምራች በሆነችው ናይጄሪያ የነዳጅ ፍንዳታ የተለመደ ሲሆን ነዳጅ የሚጓጓዘው በአግባቡ ባልተጠገነ መንገድ እና በአገለገሉ መኪኖች ነው።
አደጋው የደረሰው ሐሙስ አመሻሽ ላይ ነው።
የፌዴራል መንገዶች ባለሥልጣን ለቢቢሲ እንደገለፀው ከሆነ ነዳጅ የጫነው መኪና ከቁጥጥር ውጭ የሆነውና የተገለበጠው ድልድይ አቅራቢያ ሲደርስ ነው። ከዛም ነዳጅ መፍሰስ እንደጀመረና እሳት ተነስቶ በአቅራቢያው የነበሩ መኪኖች እንደተቃጠሉ ገልፀዋል።
የናይጄሪያ ፕሬዝዳንት የሆኑት ሙሃመዱ ቡሃሪ የሰው ልጅ ሕይወት በመጥፋቱ እጅጉን ማዘናቸውን ገልፀዋል።
በመግለጫቸውም ላይ "በቅርብ ጊዜ ካስተናገድነው አሳዛኝ ክስተቶች መካከል አንዱ" ብለውታል።
የመንግሥት ቃል አቀባይ የሆኑት ኬሂንዲ ባሚግቤታን እንዳሉት ከሆነ የነዳጅ ቦቴዎቹ ደኅንነትን ለማስተካከልና ሐላፊነት በሚሰማቸው አሽከርካሪዎች እንዲጓጓዝ ለማድረግ እንደሚሰሩ ተናግረዋል።